בגלבוע גאים בפעילותם האינטנסיבית לקידום ענף האופניים, כיישום חזון הספורט האתגרי, ופיתוח תרבות ותיירות אקסטרים במועצה. פעילות זו נשענת על התשתית הטופוגרפית והאנושית המצויה בשפע בגלבוע. בשבת האחרונה נרשמה אבן דרך מרכזית בקידום ספורט האופניים, כאשר לראשונה בארץ, נערכה אליפות ישראל באופני הריםXCO לעונת 2018, על הר הגלבוע. בתחרות השתתפו מעל ל-250 רוכבים, בקטגוריות ובמקצים השונים, מגילאים 9 ועד למעלה מ-70, ועוד מאות בני משפחות וקהל צופים רב. את אליפות ישראל אירגן מועדון 500 וואט המקומי, בשותפות עם איגוד האופניים בישראל, וגורמי הספורט במוא"ז הגלבוע.
במקצה העלית (רמה בינלאומית), זכה הרוכב שלומי חיימי (מועדון Bike Way Racing), שהגן על תואר אלוף ישראל, ואילו בנשים, הייתה זו נעמה נוימן (מועדון Teamisgav), אשר הוכתרה כאלופת ישראל. את מסלולי הרכיבה בנו אנשי מועדון 500 וואט בגלבוע, יחד עם מאמן נבחרת ישראל, דרור פקץ', במיוחד לצורך האליפות, ויצרו בכך מסלולים ייחודים שאופיינו ברמה טכנית ופיזית גבוהה. כל הקפת מסלול הייתה באורך של 4 ק"מ מאתגרים, כאשר הגברים נדרשו ל-7 הקפות (28 ק"מ), ואילו מקצה העלית של הנשים כלל 5 הקפות של המסלול (20 ק"מ).
עובר נור, ראש המועצה, הגיע לברך את הרוכבים והקהל, ואמר בין השאר כי "אליפות ישראל באופני הרים, לראשונה אי פעם בגלבוע, זו כבר היסטוריה אמיתית! הספורט בגלבוע מייצג ערכים הבאים לפני ההישגים. זוהי פעילות המחנכת למיצוי אישי, לכבוד הדדי וכבוד למסגרת, תוך ערבות הדדית קבוצתית. יותר מכך- זו פעילות המפגישה ומחברת בין תושבים וקהילות, יוצרת שותפויות ומעודדת מעורבות ותרומה לקהילה. הדבר ניכר מידי יום בקהילת הגלבוע, ועל כך אנו גאים ומוקירים יותר מכל".
עבור הרוכב שלומי חיימי, מדובר בזכייה שביעית ברציפות, ובסה"כ הוא זוכה בתואר אלוף ישראל (בוגרים) שמונה פעמים, ומנפץ בכך את שיאה של הרוכבת ענבר רונן (7 פעמים אלופת ישראל). חיימי התפרסם כאשר היה הנציג היחיד (עד כה) של ישראל באולימפיאדה בענף המתפתח, אך דרכו לאליפות ישראל בגלבוע, לא הייתה פשוטה, ותחילת התחרות לא בישרה טובות עבורו, כאשר הוא נפל מאופניו זמן קצר לאחר ההזנקה. הדבר הוביל לקרב צמוד לאורך 2 ההקפות הראשונות, כאשר הרוכבים גיא זסלר, ותומר זלצמן מובילים יחדיו. החל מההקפה השלישית, התגבר חיימי על הקשיים, ופתח פער, עד הסוף כאשר הוא מסיים ראשון בזמן של 1:23:16 שעות. זסלר סיים במקום השני בזמן של 1:25:04, ושלישי הגיע זלצמן בזמן של 1:25:41. במקצה הנשים הובילה נעמה נוימן, מן הפתיחה וסיימה ראשונה בזמן של 1:21:49 שעות. למקום השני הגיעה מורן תל-פז, בזמן של 1:30:23, ושלישית סיימה גלי וינברג בזמן של 1:32:07, פיגור של 10:18 דקות מנוימן.
עוד בלטו על המסלול רוכבי המועדון המקומי, הצעירים מהגלבוע, אשר סיימו את התחרויות ממוקמים מבין החמישיות והעשיריות הראשונות, בקטגוריות האפרוחים (בני 11-12), ובגילאי נוער עילית (17-18). הגדיל לעשות הנער רן פלק (כפר יחזקאל) שסיים במקום ה- 6 הארצי המכובד! רוכבי המועדון ממשיכים כעת לסבב תחרויות אופני כביש ברמה בינלאומית שיתקיימו בבלגיה בחודש הקרוב.
שלומי אייל, מנהל מחלקת הספורט: "שמחים לארח את האליפות הארצית, בענף האופניים שמייצג מצוינות, סיבולת, עבודת צוות, נחישות, ספורטיביות ואהבת הארץ. הגלבוע הוא המקום האידאלי לפעילות אתגרית, מכאן שטבעי עבורנו לארגן אירועי משמעותי בו משתלבים היטב המשאבים הטבעיים של הגלבוע".
במועדון הספורט 500 וואט, ביקשו לציין את השותפים הנוספים בארגון, כמו קק"ל, ואת נותני החסות הנדיבה מצד יבואנית אופני xds, ו- high5-תוספי תזונת ספורט. מאיגוד האופניים ביקשו לברך את מארגני האירוע ומסרו כי "המטרה הייתה להעלות את רמת הרוכבים והרוכבות. הודות למסלולים המיוחדים והמאתגרים בגלבוע, שפותחו ע"י הרוכבים המקומיים, הושגה המטרה במלואה, כאשר הכול נארז במעטפת מקצועית".
צילום: גלי אלמוגי ואלדד גולן.